Mikill mannfjöldi var saman kominn á Írskum dögum á Akranesi sem er við það að ljúka nú síðdegis á sunnudegi . Fór hátíðin vel fram að sögn lögreglu og skipuleggjenda . Talið er að gestir í bænum hafi verið 5 - 6 þúsund og því má segja að íbúatalan hafi tvöfaldast . Breyttar reglur um tjaldstæði og öflug gæsla varð þess valdandi að á tjaldsvæðin í Kalmansvík náðu ólátabelgir ekki að hreiðra um sig og þar þreifst meðferð fíkniefna ekki . Gestum undir lögaldri var hiklaust vísað heim til föðurhúsanna og strangt tekið á aldurstakmörkunum og hegðun allri . Fyrir bragðið hafði hátíðin að þessu sinni þann brag á sér að hafa verið vel skipulögð og heppnuð fjölskylduhátíð þar sem allir gátu skemmt sér í sátt og samlyndi . Skipuleggjendur og gæsluaðilar á hátíðinni eru því á einu máli um að nú hafi tekist að finna rétta púlsinn og því geti menn óhikað stefnt á sambærilegra hátið að ári þar sem sömu reglur verða í gildi og eftirlit verði með svipuðu sniði og nú var . Fjölbreytt dagskrá Dagskrá hátíðarinnar hófst á fimmtudag og kenndi þar margra grasa . Á föstudagskvöldið safnaðist t.d. mikill mannfjöldi saman á Kirkjubraut þar sem hljómsveitirnar Í svörtum fötum og Nýdönsk skemmtu ungum sem öldnum . Gríðarlega góð stemning var fram undir miðnætti og allir sem einn nutu veðurblíðunnar . Skipulögð dagskrá Írskra daga var mjög þétt og raunar erfitt fyrir þá sem vildu fylgjast með öllu að ná því . Nefna má að markaður var í íþróttahúsinu á Jaðarsbökkum , írskir dansar og söngvar voru fluttir , sandkastalakeppni var á Langasandi þar sem einnig fór fram sýning mótócrossfólks og bátarall . Fornbílar komu í heimsókn , börn kepptu í dorgveiði á Akranesbryggju , leiktæki voru fyrir börnin , Akraneshlaupið fór fram , keppnin um rauðhærðasta Íslendinginn og fjölmenn barnaskemmtun var í Garðalaundi í dag . Þá sótti fjölmenni Lopapeysuballið í Sementsskemmunni í gærkvöldi sem þótti takast vel . Tíu þúsund með öllum “ Ég er afskaplega ánægður með hvernig til tókst með allt og skipulagið virðist í öllum meginatriðum hafa gengið upp , ” sagði Tómas Guðmundsson , framkvæmdastjóri Írskra daga í samtali við Skessuhorn nú rétt í þessu . Um hátíðina sjálfa segir hann að dagskrárliðir hafi gengið vel enda voru veðurguðirnir henni hliðhollir alla helgina . “ Það var metþátttaka í flestum ef ekki öllum dagskrárliðum sem í boði voru og við reiknum með að gestir og íbúar hafi verið alls um 10 þúsund á hátíðinni . Mikið var um að fólk kom í dagsferð á Skagann og naut hátíðarinnar með heimamönnum . Skagamenn og gestir voru því ágætlega sáttir og það er fyrir mestu , ” sagði Tómas . Hann sagði mikilvægt að allt skipulag og öflug gæsla á tjaldstæðum bæjarins hafi gengið upp . Það hafi gert gæfumuninn og því hafi ekki komist fólk á Írska daga sem hafði annað í huga en skemmta sér á hófstilltan hátt . “ Lögregla sendi of unga krakka heim til föðurhúsanna og lét foreldrana jafnvel sækja þá . Fíkniefnaleit var öflug sem og gæsla öll . Það var að vísu sláandi hversu mikið var um að foreldrar sendu of unga krakka á hátíðina en á því var tekið , ” sagði Tómas . Lögreglan ánægð Það var létt yfir Jóni S Ólasyni yfirlögregluþjóni á Akranesi þegar Skessuhorn ræddi við hann síðdegis í dag . Hann sagði að breyting á reglum um tjaldstæði og markviss undirbúningur heimamanna hafa skilað þeim árangri að Írskir dagar væru nú aftur komnir til að vera í huga lögregluyfirvalda . “ Ég er mjög ánægður með helginu . Það er að sýna sig að aðgerðir allra sem komu að undirbúningi , gæslu og vinnu við hátíðina skilaði árangri . Okkur tókst að halda ólátabeljum frá bænum þrátt fyrir að þeir hafi reynt að hreiðra um sig . Allir sem komu að þessu , þ.e. björgunarsveit , lögregla og Öryggismiðstöð Íslands gengu hart fram í gæslu og ekki sakaði að við höfðum þaulvana dyraverði úr Reykjavík okkur til aðstoðar á tjaldsvæðinu , ” sagði Jón í samtali við Skessuhorn . Þá vísaði lögregla frá öllum þeim sem reyndu að tjalda á almennum svæðum utan tjaldsvæðisins , ” sagði Jón . Lögreglan var við öllu búin og alls kom á fjórða tug lögreglumanna frá embættinu á Akranesi , Borgarnesi og Reykjavík að gæslu auk starfsmanna fíkniefnadeildar og leitarhundi frá Borgarnesi . Þá sagði hann góða samvinnu hafa verið við umferðardeild um þjóðvegaeftirlit , en helgin er líklega ein mesta umferðarhelgi ársins . Fíkniefnamál fjórðungur þess í fyrra Jón segir að það hafi verið í nægu að snúast hjá lögreglu , en allt hafi það verið tiltölulega auðleyst mál sem komu til kasta hennar og smáræði miðað við mannfjöldann í bænum þessa helgi . “ Fjöldi fíkniefnamála var tíu núna sem er einungis fjórði partur af því sem var í fyrra . Engin meiriháttar mál komu upp , einhverjir smápústrar eins og gengur og mjög fáir sem þurftu gistingu á kostnað ríkisins . “ Í það heila tekið gekk allt upp og fór eins og menn vonuðu . Þetta var skemmtileg helgi , nóg að gera en alls ekki ástæða til að leggja til endurskoðun Írskra daga eins og verið hefur í umræðunni eftir Írska daga tvö síðustu ár , ” sagði Jón S Ólason að lokum . Fjöldi mynda af Írskum dögum verður í Skessuhorni í næstu viku .